બ્રહ્માના માનસપુત્ર અત્રિ ઋષિથી અનસૂયામાં ચંદ્ર, દતાત્રેય તથા દુર્વાસાનો જન્મ થયો હતો. ચંદ્રની બીજી ઉત્પતિ દેવ-દાનવોએ કરેલા સમુદ્રમંથનમાંથી જે ચૌદ રત્નો નીકળ્યાં તેમાંના એક તરીકે થાય છે. વૈવસ્વત મનુના પ્રથમ પુત્ર ઇલ હતા. ઇલ એક વખત વનમાં શિકારે ગયા હતા. તેઓ અકસ્માતે શરવણ જંગલમાં દાખલ થઈ ગયા. પાર્વતીના શાપથી આ વનમાં દાખલ થનાર સ્ત્રી બની જતા હતા. આમ ઇલ પોતે, તેનો અશ્વ તથા તેના સૈન્ય સહિત સૌ સ્ત્રીપણાને પામ્યા હતા ! ઇલમાંથી ઇલા બની ગયેલ તેમને બુધે જોયાં. તેઓ તેમનાં પર મોહિત થયા. તેમણે વનની બહાર આશ્રમ બનાવી ત્યાં ઇલાને આમંત્રણ આપ્યું.